Tramp: Suriya, Assad haqida fikrim o'zgardi
Suriyada ehtimoliy kimyoviy hujum o'nlab odamlarni o'ldirgani haqidagi xabarlar ketidan AQSh siyosatida o'zgarish kutilayapti.
Suriyada hujum ketidan o'lim yoqasida yotgan murg'ak bolalar. Bu tasvirlar jahonni larzaga soldi. Prezident Donald Tramp voqeani qoralayapti. "Kecha bolalarga qilingan hujumdan dahshatdaman, - deydi Tramp. - Qo'rqinchli hodisa". Prezident Suriyaga nisbatan yondashuvi o'zgarganini, xususan, Assad rahbariyati haqida fikri o'zgarganini aytmoqda. Tramp shu paytgacha Suriyadagi olti yillik urushga, Bashar al-Assadni hokimiyatdan olishga qaratilgan tortishuvga aralashishdan bosh tortib keldi. O'tgan hafta Tramp ma'muriyati Assadning ketishi Amerika uchun ustuvor masala emas, degan edi. Chorshanba kuni BMT Xavfsizlik Kengashining favqulodda majlisida AQSh yondashuvida yuz bergan o'zgarishni sezish mumkin edi. BMTdagi elchi Nikki Xeyli Qo'shma Shtatlar o'zi chora ko'rishi ehtimoliga ishora qilmoqda. "BMT bir yoqadan bosh chiqarib harakat qilmas ekan, ba'zida davlatlar alohida javob qaytarishga majbur bo'ladi", - deydi u.